Opinjoni tal-Kumitat Ekonomiku u Soċjali Ewropew dwar “Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – Pjan ta’ azzjoni tal-UE mġedded kontra l-faċilitazzjoni ta’ immigrazzjoni illegali (2021-2025)”

(COM(2021) 591 final)

(2022/C 290/15)

Relatur: José Antonio MORENO DÍAZ Korelatur: Pietro Vittorio BARBIERI

Konsultazzjoni Kummissjoni Ewropea, 1.12.2021 Bażi legali Artikolu 304 tat-Trattat dwar il-Funzjonament tal-Unjoni Ewropea Sezzjoni kompetenti Sezzjoni għax-Xogħol, l-Affarijiet Soċjali u ċ-Ċittadinanza Adottata fis-sezzjoni 7.3.2022 Adottata fil-plenarja 23.3.2022 Sessjoni plenarja Nru 568 Riżultat tal-votazzjoni (favur/kontra/astensjonijiet) 212/0/5

1. Konklużjonjiet u rakkomandazzjonijiet

1.1. Il-faċilitazzjoni ta’ immigrazzjoni illegali hija attività kriminali transfruntiera li tpoġġi l-ħajja tan-nies f’riskju, tikser id-drittijiet fundamentali, u tfixkel il-ġestjoni ordnata tal-flussi tal-migrazzjoni. F’dawn l-aħħar 20 sena, il-faċilitazzjoni ta’ dħul klandestin ta’ bnedmin kibret minħabba diversi fatturi ta’ tkeċċija fil-pajjiżi ta’ oriġini (ksur tad-drittijiet tal-bniedem, vjolenza, kunflitti, inugwaljanzi, fatturi ekonomiċi, fatturi ambjentali, eċċ.), iżda wkoll minħabba n-nuqqas ta’ mezzi legali ta’ aċċess għat-territorji ta’ ħafna pajjiżi. Ir-restrizzjonijiet, li żdiedu minħabba l-pandemija tal-COVID-19, żiedu l-għadd ta’ persuni li jużaw dawn in-networks illeċiti, bir-riskji kollha li dan jinvolvi.

1.2. Sa mill-bidu tagħha, il-politika Ewropea dwar il-migrazzjoni kellha l-għan, fost affarijiet oħra, li tiġġieled din l-attività kriminali, tipprevjeni l-isfruttament tal-migranti minn networks kriminali, u tnaqqas l-inċentivi għall-migrazzjoni irregolari. Il-Pjan ta’ Azzjoni tal-UE mġedded kontra t-Traffikar tal-Migranti (2021-2025) għandu jinftiehem bħala għodda ta’ kontinwità u titjib fil-ġlieda tal-Unjoni Ewropea kontra din l-attività kriminali.

1.3. Skont il-Europol, aktar minn 90 % tal-persuni li jidħlu fl-Unjoni Ewropea b’mod irregolari jkunu vvjaġġaw permezz ta’ networks ta’ faċilitazzjoni ta’ immigrazzjoni illegali f’xi stadju tal-vjaġġ tagħhom. Fil-qafas tal-ġlieda kontra l-faċilitazzjoni ta’ immigrazzjoni illegali, l-Unjoni Ewropea tqis li hija prijorità li taħdem mal-pajjiżi msieħba biex jitnaqqsu l-inċentivi biex jitwettqu dawn il-vjaġġi perikolużi; jiġu indirizzati l-kawżi fundamentali tal-migrazzjoni irregolari; jiġu promossi l-migrazzjoni regolari u r-rotot legali u sikuri lejn il-pajjiżi tal-Unjoni Ewropea; biex tissaħħaħ il-ġestjoni tal-fruntieri komuni; jiġu indirizzati fatturi ta’ attrazzjoni, bħal impjiegi irregolari; u jiġu ffaċilitati r-ritorn u r-riintegrazzjoni għal dawk il-persuni li jsibu ruħhom f’sitwazzjoni irregolari fit-territorju tal-UE.

1.4. Il-KESE jilqa’ l-pjan ta’ azzjoni tal-UE mġedded u l-approċċ komprensiv li jipproponi, bħala l-kontinwazzjoni tal-ħidma tal-Unjoni Ewropea biex tiġi miġġielda l-faċilitazzjoni ta’ immigrazzjoni illegali. Huwa mifhum li, bħala attività kriminali, il-faċilitazzjoni ta’ immigrazzjoni illegali tpoġġi l-ħajja tal-migranti f’riskju u tikser id-drittijiet tagħhom, tieħu vantaġġ mhux dovut mill-persuni li jkunu qed ifittxu aċċess għat-territorju tal-UE, u hija wkoll theddida għas-sigurtà Ewropea.

1.5. Il-KESE jifhem li s-salvagwardja tal-fruntieri esterni hija prijorità għall-Unjoni Ewropea, iżda jindika li dawn dejjem għandhom jiġu protetti b’rispett għad-drittijiet tal-bniedem u l-invjolabbiltà tad-dritt internazzjonali pubbliku, u li dejjem jiġu protetti n-nies u tiġi evitata l-kriminalizzazzjoni tas-solidarjetà. Fi kwalunkwe każ, il-ġlieda kontra l-faċilitazzjoni ta’ immigrazzjoni illegali qatt ma tista’ tiġi diretta kontra l-migranti nfushom jew kontra l-għajnuna umanitarja u l-assistenza li jingħataw.

1.6. Il-KESE jqis li huwa essenzjali li tiġi miġġielda l-faċilitazzjoni ta’ immigrazzjoni illegali permezz ta’ approċċ ta’ “rotta sħiħa”. Dan ifisser li għandhom jissaħħu l-miżuri proposti kontra n-networks ta’ faċilitazzjoni ta’ immigrazzjoni illegali billi tittejjeb il-kooperazzjoni ġudizzjarja u tal-pulizija; jittejbu l-kooperazzjoni u d-djalogu mal-pajjiżi ġirien fil-ġlieda kontra n-networks ta’ faċilitazzjoni ta’ immigrazzjoni illegali; jissaħħu l-azzjonijiet għall-prevenzjoni tal-isfruttament u tiġi żgurata l-protezzjoni tal-persuni li jiddaħħlu klandestinament; u jiġu miġġielda l-impjieg irregolari u l-isfruttament tax-xogħol b’mod aktar koordinat u b’saħħtu.

1.7. Il-KESE jaqbel mal-ħtieġa li tiġi eliminata d-domanda sabiex jintlaqtu l-profitti tan-networks ta’ faċilitazzjoni ta’ dħul klandestin ta’ bnedmin. Madankollu, huwa jwissi dwar id-disfunzjonijiet li jistgħu jinħolqu mill-indirizzar tan-naħa tal-provvista biss (networks). F’dan ir-rigward, huwa jindika li l-eżistenza ta’ mezzi legali, effettivi u sikuri, kif ukoll il-protezzjoni tad-dritt għall-ażil, huma kruċjali biex tiġi diżattivata parti kbira minn dan in-negozju illeċitu.

1.8. Il-KESE jikkundanna wkoll bil-qawwa l-istrumentalizzazzjoni tal-migranti u ta’ dawk li jfittxu l-ażil bħala elementi ta’ destabbilizzazzjoni tal-UE ( 1 )

1.9. Il-KESE jirrimarka li l-protezzjoni tal-persuni u l-għoti ta’ kura medika ( 2 ) u għajnuna ta’ solidarjetà m’għandhomx jiġu kriminalizzati u ttrattati bl-istess mod bħan-networks ta’ faċilitazzjoni ta’ immigrazzjoni illegali, u għandhom jittieħdu passi legali biss meta jitwettqu intenzjonalment sabiex jinkiseb, direttament jew indirettament, gwadann finanzjarju jew vantaġġ materjali ieħor ( 3 ) . Il-klawżola ta’ eżenzjoni obbligatorja mir-responsabbiltà għandha tiġi inkluża b’mod espliċitu f’każ fejn l-azzjonijiet ta’ għajnuna jew assistenza jkunu motivati minn raġunijiet umanitarji.

2. Kummenti ġenerali

2.1. Il-faċilitazzjoni ta’ immigrazzjoni illegali hija attività kriminali transfruntiera li tpoġġi l-ħajja tan-nies f’riskju, tikser id-drittijiet fundamentali, u tfixkel il-ġestjoni ordnata tal-flussi tal-migrazzjoni.

2.2. F’dawn l-aħħar 20 sena, il-faċilitazzjoni ta’ dħul klandestin ta’ bnedmin kibret minħabba diversi fatturi ta’ tkeċċija fil-pajjiżi ta’ oriġini (ksur tad-drittijiet tal-bniedem, vjolenza, kunflitti, inugwaljanzi, fatturi ekonomiċi, fatturi ambjentali, eċċ.), iżda wkoll minħabba n-nuqqas ta’ mezzi legali ta’ aċċess għat-territorji ta’ ħafna pajjiżi. Ir-restrizzjonijiet, li żdiedu minħabba l-pandemija tal-COVID-19, żiedu l-għadd ta’ persuni li jużaw dawn in-networks illeċiti, bir-riskji kollha li dan jinvolvi ( 4 )

2.3. Id-differenza ewlenija bejn il-faċilitazzjoni ta’ immigrazzjoni illegali u t-traffikar ta’ bnedmin hija li, fl-ewwel waħda, il-migranti jipparteċipaw b’mod volontarju fil-proċess ta’ migrazzjoni billi jħallsu għas-servizzi ta’ faċilitatur ta’ dħul klandestin ta’ persuni biex jaqsmu fruntiera internazzjonali; fit-traffikar, il-persuni jiġu ttraffikati għal skopijiet ta’ xogħol, skopijiet sesswali jew skopijiet ta’ tneħħija ta’ organi, u huma vittmi li jeħtieġu assistenza u appoġġ. L-attivitajiet ta’ traffikar mhumiex neċessarjament transfruntieri. Iż-żewġ fenomeni spiss huma interrelatati, peress li l-persuni li kienu s-suġġett ta’ azzjoni għall-faċilitazzjoni ta’ dħul klandestin jistgħu jsiru vittmi tat-traffikanti għax-xogħol, għal skopijiet sesswali jew għal skopijiet oħra ta’ sfruttament.

2.4. Sa mill-bidu tagħha, il-politika Ewropea dwar il-migrazzjoni kellha l-għan, fost affarijiet oħra, li tiġġieled din l-attività kriminali, tipprevjeni l-isfruttament tal-migranti minn networks kriminali, u tnaqqas l-inċentivi għall-migrazzjoni irregolari. Fil-Patt dwar il-Migrazzjoni u l-Ażil ippreżentat mill-Kummissjoni Ewropea fl-2020, jiġi nnotat li l-ġlieda kontra l-faċilitazzjoni ta’ immigrazzjoni illegali hija prijorità, u li l-kooperazzjoni mal-pajjiżi ta’ oriġini u ta’ tranżitu se tissaħħaħ sabiex jiġu evitati vjaġġi perikolużi u qsim irregolari, inkluż permezz ta’ sħubijiet kontra l-faċilitazzjoni ta’ immigrazzjoni illegali mfassla apposta ma’ terzi pajjiżi.

2.5. Skont il-Europol, aktar minn 90 % tal-persuni li jidħlu fl-Unjoni Ewropea b’mod irregolari jkunu vvjaġġaw permezz ta’ networks ta’ faċilitazzjoni ta’ immigrazzjoni illegali f’xi stadju tal-vjaġġ tagħhom.

2.6. Il-Pjan ta’ Azzjoni tal-UE mġedded kontra t-Traffikar tal-Migranti (2021-2025) għandu jinftiehem bħala għodda ta’ kontinwità fil-ġlieda tal-Unjoni Ewropea kontra din l-attività kriminali. Il-faċilitazzjoni ta’ immigrazzjoni illegali għandha titqies mhux biss bħala sfida ta’ migrazzjoni, iżda wkoll bħala theddida għas-sigurtà li taffettwa l-fruntieri esterni tal-UE. Il-ġestjoni u l-protezzjoni xierqa tal-fruntieri esterni tal-UE, li jirrispettaw il-qafas legali internazzjonali u d-drittijiet fundamentali, hija kwistjoni ewlenija. L-UE jeħtieġ li ssaħħaħ standards u proċeduri komuni, b’mod li jirrispetta d-drittijiet tal-bniedem u l-istandards internazzjonali, sabiex timpedixxi l-faċilitazzjoni ta’ immigrazzjoni illegali lejn l-UE.

2.7. Fil-qafas tal-ġlieda kontra l-faċilitazzjoni ta’ immigrazzjoni illegali, l-Unjoni Ewropea tqis li hija prijorità li taħdem mal-pajjiżi msieħba biex jitnaqqsu l-inċentivi biex jitwettqu dawn il-vjaġġi perikolużi; jiġu indirizzati l-kawżi fundamentali tal-migrazzjoni irregolari; jiġu promossi l-migrazzjoni regolari u r-rotot legali u sikuri lejn il-pajjiżi tal-Unjoni Ewropea; tissaħħaħ il-ġestjoni tal-fruntieri komuni; u jiġu ffaċilitati r-ritorn u r-riintegrazzjoni għal dawk il-persuni li jsibu ruħhom f’sitwazzjoni irregolari fit-territorju Ewropew ( 5 )

2.8. Il-ġlieda kontra l-faċilitazzjoni ta’ immigrazzjoni illegali tinvolvi wkoll it-tisħiħ tal-applikazzjoni tad-Direttiva dwar Sanzjonijiet kontra min Iħaddem ( 6 ) , u l-fehim li x-xogħol irregolari huwa element ta’ attrazzjoni għall-migrazzjoni irregolari u li jista’ jkun marbut mal-faċilitazzjoni ta’ immigrazzjoni illegali: ta’ min ifakkar li jekk hemm ħaddiema barranin f’sitwazzjoni irregolari fl-UE, dan għaliex hemm impjegaturi irregolari li jipprovdulhom xogħol illegali li ma jikkonformax mal-kundizzjonijiet minimi tax-xogħol rigward is-salarju, is-sigħat tax-xogħol, il-kundizzjonijiet tas-saħħa u tas-sikurezza, eċċ.

3. Kummenti dwar il-Pjan ta’ Azzjoni tal-UE mġedded kontra t-Traffikar tal-Migranti (2021-2025)

3.1. Il-KESE jilqa’ l-pjan ta’ azzjoni tal-UE mġedded u l-approċċ komprensiv li jipproponi, bħala l-kontinwazzjoni tal-ħidma tal-Unjoni Ewropea għall-ġlieda kontra l-faċilitazzjoni ta’ immigrazzjoni illegali u t-traffikar tal-bnedmin.

3.2. Huwa mifhum li, bħala attività kriminali, il-faċilitazzjoni ta’ immigrazzjoni illegali tpoġġi l-ħajja tal-migranti f’riskju u tikser id-drittijiet tagħhom, u tieħu wkoll vantaġġ bla bżonn mill-persuni li jkunu qed ifittxu aċċess għat-territorju tal-UE. Għalhekk, il-KESE jemmen li għandhom jiġu stabbiliti l-mekkaniżmi u l-għodod meħtieġa biex tiġi miġġielda din l-attività kriminali.

3.3. Il-KESE jifhem li s-salvagwardja tal-fruntieri esterni hija wkoll prijorità għall-Unjoni Ewropea, iżda jindika li dejjem għandhom jiġu protetti b’rispett għad-drittijiet tal-bniedem u l-invjolabbiltà tad-dritt internazzjonali pubbliku, u li dejjem jiġu protetti n-nies u tiġi evitata l-kriminalizzazzjoni tas-solidarjetà. Fi kwalunkwe każ, il-ġlieda kontra l-faċilitazzjoni ta’ immigrazzjoni illegali qatt ma tista’ tiġi diretta kontra l-migranti nfushom jew kontra l-għajnuna umanitarja u l-assistenza li jingħataw, u lanqas ma tista’ tkun skuża biex jiġi abolit id-dritt għall-ażil kemm fl-UE kif ukoll internazzjonalment.

3.4. Il-protezzjoni tal-persuni u l-għoti ta’ kura medika ( 10 ) u għajnuna ta’ solidarjetà m’għandhomx jiġu kriminalizzati u ttrattati bl-istess mod bħan-networks ta’ faċilitazzjoni ta’ immigrazzjoni illegali, u għandhom jittieħdu passi legali biss meta jitwettqu intenzjonalment sabiex jinkiseb, direttament jew indirettament, gwadann finanzjarju jew vantaġġ materjali ieħor ( 11 ) . Il-klawżola ta’ eżenzjoni obbligatorja mir-responsabbiltà għandha tiġi inkluża b’mod espliċitu f’każ fejn l-azzjonijiet ta’ għajnuna jew assistenza jkunu motivati minn raġunijiet umanitarji.

3.5. Il-KESE jqis li huwa essenzjali li tiġi miġġielda l-faċilitazzjoni ta’ immigrazzjoni illegali permezz ta’ approċċ ta’ “rotta sħiħa”, u li jiġi mifhum li n-nuqqas ta’ rotot legali u sikuri hija waħda mir-raġunijiet li ssaħħaħ lin-networks ta’ faċilitazzjoni ta’ immigrazzjoni illegali.

3.6. Il-KESE jqis ukoll li x-xogħol irregolari jista’ jkun marbut man-networks ta’ faċilitazzjoni ta’ immigrazzjoni illegali, li spiss jispiċċaw f’sitwazzjonijiet ta’ sfruttament ta’ ħaddiema. Għalhekk, il-KESE jemmen li għandhom isiru sforzi biex tittejjeb l-implimentazzjoni tad-Direttiva dwar Sanzjonijiet kontra min Iħaddem u biex jiġu miġġielda l-impjieg irregolari u l-isfruttament ta’ ħaddiema b’mod aktar koordinat u qawwi.

3.7. Il-KESE jqis li huwa meħtieġ li jissaħħu l-miżuri proposti kontra n-networks ta’ faċilitazzjoni ta’ immigrazzjoni illegali billi tittejjeb il-kooperazzjoni ġudizzjarja u tal-pulizija, tiġi appoġġjata l-ħidma tal-Pjattaforma Multidixxiplinari Ewropea Kontra t-Theddid Kriminali (EMPACT) u tal-Eurojust, u jittejbu l-ġbir ta’ informazzjoni u l-kampanji ta’ informazzjoni dwar ir-riskji tal-faċilitazzjoni ta’ immigrazzjoni illegali fis-sors.

3.8. Il-KESE jilqa’ l-fatt li dan l-approċċ integrat jinvolvi wkoll it-titjib tal-kooperazzjoni u d-djalogu mal-pajjiżi ġirien fil-ġlieda kontra n-networks ta’ faċilitazzjoni ta’ immigrazzjoni illegali, iżda jwissi kontra l-periklu li r-relazzjonijiet ta’ kooperazzjoni ma’ dawn il-pajjiżi jiġu affettwati b’mod negattiv, li jista’ jwassal għat-tisħiħ tan-networks ta’ faċilitazzjoni ta’ immigrazzjoni illegali billi jsir użu mhux ġustifikat ta’ kunċetti bħar-ritorn u riintegrazzjoni. F’dan ir-rigward, ta’ min jinnota li l-Komunikazzjoni tal-Kummissjoni tindika b’mod korrett ir-rwol dejjem akbar li għandhom l-atturi tal-istat fil-ħolqien u fl-iffaċilitar artifiċjali tal-immigrazzjoni irregolari sabiex tiġi promossa d-destabbilizzazzjoni tal-UE.

3.9. Il-KESE jqis li huwa essenzjali li jissaħħu l-azzjonijiet għall-prevenzjoni tal-isfruttament u għall-iżgurar tal-protezzjoni tal-persuni li jiddaħħlu klandestinament. F’dan ir-rigward, huwa jqis li huwa meħtieġ li jiġu żviluppati azzjonijiet pilota skont l-approċċ ta’ rotta sħiħa, li fih jipparteċipaw l-amministrazzjonijiet u l-atturi soċjali mill-pajjiżi ta’ oriġini, ta’ tranżitu u ta’ destinazzjoni.

3.10. Il-KESE jqis li l-iżvilupp ta’ sħubijiet operazzjonali kontra l-faċilitazzjoni ta’ immigrazzjoni illegali ma’ pajjiżi terzi huwa ta’ interess, iżda jindika li dawn il-ftehimiet ma għandhomx jiksru l-prinċipji gwida tal-Unjoni Ewropea, u lanqas ma għandhom jiġu miftiehma ma’ pajjiżi fejn hemm ksur sistematiku tad-drittijiet tal-bniedem.

3.11. Il-KESE jqis li l-Pjan ta’ Azzjoni tal-UE mġedded kontra t-Traffikar tal-Migranti (2021-2025) jirnexxi fl-identifikazzjoni tar-riskji li jirriżultaw minn din l-attività kriminali u tal-veloċità li biha n-networks ta’ faċilitazzjoni ta’ immigrazzjoni illegali jadattaw għaċ-ċirkostanzi u jużaw teknoloġiji ġodda għall-akbar vantaġġ tagħhom.

3.12. Il-KESE jaqbel mal-ħtieġa li tiġi eliminata d-domanda sabiex jintlaqtu l-profitti tan-networks tal-faċilitazzjoni ta’ immigrazzjoni illegali, kif stabbilit fil-pjan ta’ azzjoni mġedded. Madankollu, huwa jwissi dwar id-disfunzjonijiet li jistgħu jinħolqu mill-indirizzar tan-naħa tal-provvista biss (networks) mingħajr ma tiġi mifhuma l-ħtieġa għal riformi strutturali biex titnaqqas id-domanda. F’dan ir-rigward, huwa jindika li l-eżistenza ta’ mezzi legali, effettivi u sikuri, kif ukoll il-protezzjoni tad-dritt għall-ażil, huma kruċjali biex tiġi diżattivata parti kbira minn dan in-negozju illeċitu.

3.13. Il-KESE jinsab imħasseb dwar il-fatt li t-titjib tal-prevenzjoni tal-faċilitazzjoni ta’ immigrazzjoni illegali – objettiv li huwa jikkondividi – jista’ jikkostitwixxi ksur tal-mekkaniżmi għall-assistenza lill-migranti vulnerabbli. Huwa jenfasizza l-fatt li f’dawn l-aħħar xhur kien hemm żieda fl-azzjonijiet mill-partijiet u mill-gvernijiet biex jikkriminalizzaw atti ta’ solidarjetà. Il-KESE jindika li l-protezzjoni ta’ persuni vulnerabbli u l-għoti ta’ kura medika ( 12 ) u ta’ għajnuna ta’ solidarjetà ma għandhomx jiġu kriminalizzati u ma għandhomx jiġu ttrattati bl-istess mod bħan-networks ta’ faċilitazzjoni ta’ immigrazzjoni illegali ( 13 )

3.14. Il-KESE jqis li għandha tingħata attenzjoni speċjali lill-vittmi tal-faċilitazzjoni ta’ immigrazzjoni illegali, speċjalment dawk li huma aktar vulnerabbli, bħall-minorenni (mhux akkumpanjati) ( 14 ) , il-persuni b’diżabbiltà, u n-nisa ( 15 ) . Il-KESE jħeġġeġ lill-Kummissjoni Ewropea tfassal Direttiva dwar il-protezzjoni tal-minorenni mhux akkumpanjati, li jkollha bħala għan prinċipali l-aħjar interessi tat-tfal. Barra minn hekk, ir-rwol tal-atturi tas-soċjetà ċivili, tal-entitajiet soċjali u tal-NGOs fl-għajnuna u fl-appoġġ lill-vittmi tal-faċilitazzjoni ta’ immigrazzjoni illegali għandu jiġi rikonoxxut bħala azzjonijiet umanitarji biex jissaħħu l-prinċipji tal-UE.

3.15. Il-KESE jirrikonoxxi li l-pjan huwa rilevanti wkoll u jindirizza b’mod ċar il-problemi attwali tal-migrazzjoni strumentalizzata, meta l-involviment dirett tal-atturi tal-istat ikun evidenti. Il-KESE, bħall-Kunsill Ewropew ( 16 ) , jikkundanna wkoll bil-qawwa l-istrumentalizzazzjoni tal-migranti u ta’ dawk li jfittxu l-ażil bħala elementi ta’ destabbilizzazzjoni, kif deher dan l-aħħar fil-fruntieri mal-Marokk u, b’mod partikolari, mal-Belarussja ( 17 )

3.16. Il-KESE jinnota li l-Istati Membri dejjem huma obbligati jikkonformaw mal-impenji internazzjonali, fosthom il-Konvenzjoni ta’ Ġinevra tal-1951 u l-Protokoll ta’ New York tal-1967 li jirregolaw id-dritt għall-ażil, minbarra l-qafas leġiżlattiv kollu tal-UE.

3.17. Il-konfigurazzjoni tal-migrazzjoni bħala theddida, u d-diskors li jippreżenta lill-migranti bħala periklu, jiddiżumanizzaw lill-bnedmin u jiffavorixxu biss lil dawk li jridu jieħdu vantaġġ minnhom għal raġunijiet ġeostrateġiċi jew politiċi nazzjonali.

3.18. Il-KESE jesprimi dispjaċir dwar il-fatt li l-ġlieda kontra l-faċilitazzjoni ta’ immigrazzjoni illegali hija ta’ tħassib akbar mill-ġlieda kontra t-traffikar tal-bnedmin, li tibqa’ l-aktar attività kriminali li tħalli qligħ u tirrappreżenta mhux biss ksur tad-drittijiet tal-bniedem, iżda wkoll theddida reali għas-sigurtà nazzjonali, għat-tkabbir ekonomiku u għall-iżvilupp sostenibbli ( 18 )

Brussell, it-23 ta’ Marzu 2022. Christa SCHWENG Il-President tal-Kumitat Ekonomiku u Soċjali Ewropew

(1) Opinjon tal-KESE REX/554 li qed titfassal bħalissa.

(2) Dikjarazzjoni tas-CPME dwar il-kriminalizzazzjoni ta’ atti ta’ solidarjetà Ara wkoll ir-rapport tal-Parlament Ewropew (2019) : Fit for purpose?The Facilitation Directive and the criminalisation of humanitarian assistance to irregular migrants: 2018 update (Adatta għall-iskop? Id-Direttiva dwar il-Faċilitazzjoni u l-kriminalizzazzjoni tal-għajnuna umanitarja lill-migranti irregolari: aġġornament tal-2018) (mhux disponibbli bil-Malti).

(3) Artikolu 6 tal-Protokoll kontra l-Faċilitazzjoni tad-Dħul Klandestin ta’ Migranti bl-Art, bil-Baħar u bl-Ajru, li jissupplimenta l-Konvenzjoni tan-Nazzjonijiet Uniti Kontra l-Kriminalità Organizzata Tranżnazzjonali.

(4) Inizjattiva Globali (2021), The Global Illicit Economy (L-Ekonomija Illeċita Globali).

(5) ĠU C 517, 22.12.2021, p. 86.

(6) Direttiva 2009/52/KE.

(7) COM/2020/605 final.

(8) COM/2021/170 final.

(9) COM/2021/171 final.

(10) Dikjarazzjoni tas-CPME dwar il-kriminalizzazzjoni ta’ atti ta’ solidarjetà Ara wkoll ir-rapport tal-Parlament Ewropew (2019) : Fit for purpose?The Facilitation Directive and the criminalisation of humanitarian assistance to irregular migrants: 2018 update (Adatta għall-iskop? Id-Direttiva dwar il-Faċilitazzjoni u l-kriminalizzazzjoni tal-għajnuna umanitarja lill-migranti irregolari: aġġornament tal-2018) (mhux disponibbli bil-Malti).

(11) Artikolu 6 tal-Protokoll kontra l-Faċilitazzjoni tad-Dħul Klandestin ta’ Migranti bl-Art, bil-Baħar u bl-Ajru, li jissupplimenta l-Konvenzjoni tan-Nazzjonijiet Uniti Kontra l-Kriminalità Organizzata Tranżnazzjonali.

(12) Dikjarazzjoni tas-CPME dwar il-kriminalizzazzjoni ta’ atti ta’ solidarjetà Ara wkoll ir-rapport tal-Parlament Ewropew (2019) Fit for purpose? The Facilitation Directive and the criminalisation of humanitarian assistance to irregular migrants: 2018 update (Adatta għall-iskop? Id-Direttiva dwar il-Faċilitazzjoni u l-kriminalizzazzjoni tal-għajnuna umanitarja lill-migranti irregolari: aġġornament tal-2018).

(13) Il-Kunsill ta’ Esperti dwar il-Liġi tal-NGOs tal-Konferenza tal-INGOs tal-Kunsill tal-Ewropa: Using criminal law to restrict the work of NGOs supporting refugees and other migrants in Council of Europe Member States (L-użu tal-liġi kriminali biex tiġi ristretta l-ħidma tal-NGOs li jappoġġjaw lir-refuġjati u migranti oħra fl-Istati Membri tal-Kunsill tal-Ewropa) (2019).

(14) ĠU C 429, 11.12.2020, p. 24.

(15) Objettiv 9 tal-Patt Globali għal Migrazzjoni Sikura, Ordnata u Regolari: Insaħħu r-rispons tranżnazzjonali għall-faċilitazzjoni ta’ immigrazzjoni illegali. Kif ukoll il-punt 25(c): L-iżvilupp ta’ protokolli ta’ kooperazzjoni reattivi għal kwistjonijiet ta’ ġeneru u li jqisu s-sitwazzjoni tat-tfal tul ir-rotot migratorji, li jiddeskrivu miżuri pass pass biex jiġu identifikati u assistiti b’mod adegwat il-migranti li kienu s-suġġett ta’ azzjoni għall-faċilitazzjoni ta’ immigrazzjoni illegali.

(16) JOIN(2021) 32 final, Rispons għall-istrumentalizzazzjoni tal-migranti sponsorjata mill-Istat fil-fruntieri esterni tal-UE

(17) https://www.eesc.europa.eu/mt/news-media/presentations/ir-rispons-tal-ue-ghat-tifqigha-tal-covid-19-u-l-htiega-ghal-solidarjeta-bla-precedent-fost-l-istati-membri

(18) Bigio, J., & Vogelstein, R. B. (2021), Ending Human Trafficking in the Twenty-First Century (Intemmu t-Traffikar tal-Bnedmin fis-Seklu Wieħed u Għoxrin), Kunsill dwar ir-Relazzjonijiet Barranin.